### Resumé

Fremtidig ejer har anmodet om en lokalplan for et område mellem vejen Søren Thygesen og Motortrafikvejen i [adresse], der i dag er et stykke landbrugsjord og en del af et blindt/lukket vejareal. Arealet opkøbes af fremtidig ejer med formål at lægge det til virksomheden nord for lokalplanområdet. Arealet skal anvendes udelukkende til oplag af moduler og pavilloner.

Forslaget til lokalplanen har været i offentlig høring fra 3. juni 2024 til 12. august 2024.

Der er i perioden ikke kommet indsigelser, men der er kommet én bemærkning om, at grundvandstruende aktiviteter ikke må ske indenfor dette indvindingsopland. Derudover er der ikke anledning til at anbefale ændringer i lokalplanen og tillægget.

### Sagsfremstilling

#### ![Figur 1: Kort over lokalplanområdet](data:image/jpeg;base64...)

Figur 1: Kort over lokalplanområdet

#### Planens historik

Teknisk Udvalg besluttede på mødet 5. marts 2024, pkt. nr. 47, at igangsætte udarbejdelse af lokalplan nr. 1414 og tillæg nr. 46.

Byrådet besluttede på mødet 29. maj 2024, pkt. nr. 124, at sende lokalplanen og tillægget i offentlig høring.

Lokalplanen og tillægget har været i offentlig høring fra 3. juni 2024 til 12. august 2024.

#### Indsigelser/bemærkninger og ændringer af lokalplanen og tillægget

Miljøministeriet er kommet med en bemærkning til ændring i ramme 1.2.E.5. og følgende sætning skrives ind:

"Rammen er delvist beliggende inden for et indvindingsopland til en almen vandforsyning. Der må ikke ske grundvandstruende aktiviteter inden for dette indvindingsopland."

#### Overtagelsespligt/Frafaldserklæring

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Der er foretaget en bæredygtighedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

Lokalplanen er med formål at lave et område til en virksomhed med anvendelse til oplag. Grundet det begrænsede omfang, er der ikke fokuseret på bæredygtighed, udover at der skal etableres et regnvandsbassin til håndtering af regnvand, og at der skal beplantes yderligere langs de ydre skel, så området fremstår grønt og naturligt, og oplag er afskærmet for indblik fra omkringliggende indfaldsveje. Der bebygges ikke i lokalplanområdet, da arealet udelukkende skal benyttes til oplag.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** udvalget anbefaler over for Byrådet, at lokalplan nr. 1414 og tillæg nr. 46 til [adresse] 2021-2033 vedtages endeligt, og

**at** indsigelserne ikke har givet anledning til at anbefale ændringer i lokalplanen og tillægget, udover Miljøministeriets bemærkning som indskrives i tillægget.

### Beslutning

Anbefalet.